KYK: Seun (10) word menslike slang genoem | Netwerk24
KYK: Seun (10) word menslike slang genoem
14 Januarie 2020 13:33
Die arm ouers van 'n tienjarige seun van Indië wat 'n "menslike slang" genoem word weens 'n skaars velsiekte, hoop die hartseer en skokkende beeldmateriaal van hul kind kan help dat hy behandeling kry.
Die seun, wat slegs bekend is as Jagannath, se seldsame veltoestand, lamellêre skubsiekte (lamellar ichthyosis), veroorsaak dat sy vel te vinnig groei, uitdroog en afval.
Hy vervel dus elke vier tot ses weke en as hy nie elke uur bad en room aansmeer nie, raak dit moeilik vir hom om te beweeg.
Daar is tans geen volkome genesing nie, maar behandeling met room en medikasie kan sy lewensgehalte verbeter.
Hy woon saam met sy ouers en twee broers in Ganjam-distrik in die ooste van Indië, berig Daily Mail.
"Ek het nie genoeg geld om hom vir behandeling te neem nie en my hart breek om te sien hoe hy elke dag ly," sê sy pa Prabhakar Pradhan.
Die New York Post het in 2017 berig 'n tienermeisie van Nowgong in Chhatarpur in Indië het suksesvolle behandeling vir dieselfde toestand in Spanje ontvang.